## Pravilnik o izmjenama i dopunama Pravilnika o obaveznom potvrđivanju elemenata tipnih građevinskih konstrukcija na otpornost prema požaru te o uvjetima kojima moraju udovoljavati pravne osobe ovlaštene za atestiranje tih proizvoda

### NN 47/1997 (6.5.1997.), Pravilnik o izmjenama i dopunama Pravilnika o obaveznom potvrđivanju elemenata tipnih građevinskih konstrukcija na otpornost prema požaru te o uvjetima kojima moraju udovoljavati pravne osobe ovlaštene za atestiranje tih proizvoda

# **DRŽAVNI ZAVOD ZA NORMIZACIJU I MJERITELJSTVO**

Na temelju članka 17. Zakona o normizaciji ("Narodne novine" broj 55/96)
ravnatelj Državnog zavoda za normizaciju i mjeriteljstvo donosi

## **PRAVILNIK**

### **O IZMJENAMA I DOPUNAMA PRAVILNIKA O OBVEZNOM POTVRĐIVANJU ELEMENATA TIPNIH GRAĐEVINSKIH KONSTRUKCIJA NA OTPORNOST PREMA POŽARU TE O UVJETIMA KOJIMA MORAJU UDOVOLJITI PRAVNE OSOBE OVLAŠTENE ZA POTVRĐIVANJE TIH PROIZVODA**

Članak 1.

U Pravilniku o obveznom atestiranju elemenata tipnih građevinskih konstrukcija
na otpornost prema požaru te o uvjetima kojima moraju udovoljiti organizacije
ovlaštene za atestiranje tih proizvoda ("Narodne novine" broj 53/91.) u
članku 1. iza stavka 1. dodaje se novi stavak 2. koji glasi:

"Na postupak iz stavka 1. ovog članka primjenjuju se i hrvatske norme
iz područja zaštite od požara i to: HRN DIN 4102 dijelovi od 1 do 18, te
HRN DIN 18 095 - dio 1 i 2 o kojima je obavijest objavljena u službenom
glasilu Državnog zavoda za normizaciju i mjeriteljstvo (broj 7-8/1996).

Dosadašnji stavak 2. postaje stavak 3."

Članak 2.

U članku 4. iza stavka 1. dodaje se stavak 2. koji glasi:

"Vrijednosti karakteristika proizvoda iz stavka 1. ovog članka mogu
se utvrđivati i prema hrvatskim normama iz područja zaštite od požara i
to: HRN DIN 4102 dijelovi od 1 do 18, te HRN DIN 18 095 - dio 1 i 2 o kojima
je obavijest objavljena u službenom glasilu Državnog zavoda za normizaciju
i mjeriteljstvo broj (7-8/1996)."

Članak 3.

U članku 5. iza stavka 1. dodaje se stavak 2. koji glasi:

"Karakteristike proizvoda iz članka 1. ovog Pravilnika mogu se ispitivati
i prema metodama utvrđenim hrvatskim normama iz područja zaštite od požara
i to: HRN Din 4102 - dijelovi od 1 do 18, te HRN DIN 18 095 - dio 1 i 2
o kojima je obavijest objavljena u službenom glasilu Državnog zavoda za
normizaciju i mjeriteljstvo (broj 7-8/1996)."

Članak 4.

Članak 6. mijenja se i glasi:

"Postupak potvrđivanja proizvoda iz članka 1. ovog Pravilnika obuhvaća
potvrđivanje tipa proizvoda, kontrolu usklađenosti proizvoda s potvrđenim
tipom te nadzor nad proizvodom i proizvodnjom".

Članak 5.

U članku 7. stavak 1. mijenja se i glasi:

"Uzorke za ispitivanje tipa proizvoda iz članka 1. ovog Pravilnika uzima
ovlaštena pravna osoba na način utvrđen hrvatskim normama iz članka 1.
stavka 1., članka 4. stavka 1. i članka 5. stavka 1.."

Iza stavka 1., dodaje se novi stavak 2. koji glasi:

"Ako se uzorak ispituje prema normama HRN DIN iz članka 1. stavka 2.,
članka 4. stavka 2. i članka 5. stavka 2. ovog Pravilnika tada ovlaštena
pravna osoba uzima uzorak prema zahtjevima tih normi".

Dosadašnji stavci 2. i 3., postaju stavci 3. i 4.

Članak 6.

U članku 9. stavku 2. brišu se riječi "obavljenom prema članku 11. ovog
Pravilnika".

Iza stavka 5. dodaju se novi stavci 6., 7., 8., 9., 10., 11. i 12. koji
glase:

"Pravna ili fizička osoba koja proizvodi, uvozi ili stavlja u promet
potvrđene proizvode, dužna je ovlaštenoj pravnoj osobi omogućiti nadzor
proizvoda odnosno proizvodnje.

Nadzor iz stavka 6. ovog članka ovlaštena pravna osoba dužna je obaviti
jednom godišnje.

Ovlaštena pravna osoba sastavlja o obavljenom nadzoru zapisnik u kojem
se utvrđuje nalaz o činjenicama bitnim za potvrđeni proizvod. Zapisnik
se sastavlja u dva primjerka od kojih jedan ostaje ovlaštenoj pravnoj osobi,
a drugi se dostavlja Državnom zavodu za normizaciju i mjeriteljstvo.

Ako se nadzorom iz stavka 6. ovog članka utvrdi da je proizvod sukladan
potvrđenom tipu, produljit će se valjanost potvrde o sukladnosti što će
ovlaštena pravna osoba ovjeriti na poleđini potvrde o sukladnosti.

Ako se nadzorom utvrdi da proizvod nije sukladan potvrđenom tipu, ovlaštena
pravna osoba rješenjem će poništiti izdanu potvrdu o sukladnosti.

Protiv rješenja iz stavka 10. ovog članka žalba se podnosi Državnom
zavodu za normizaciju i mjeriteljstvo u roku 15 dana od dana primitka rješenja.

Troškove postupka nadzora iz stavka 6. ovog članka snosi pravna ili
fizička osoba koja proizvodi, uvozi ili stavlja u promet potvrđene proizvode".

Članak 7.

Članak 11. mijenja se i glasi:

"Postupak nadzora u smislu odredbi ovog Pravilnika odnosi se na potvrde
o sukladnosti izdane u Republici Hrvatskoj do dana stupanja na snagu ovog
Pravilnika".

Članak 8.

U cijelom tekstu Pravilnika riječ "atestiranje" zamjenjuje se riječju
"potvrđivanje", riječ "atest" zamjenjuje se riječima "potvrda o sukladnosti",
riječi "organizacija udruženog rada ovlaštena za atestiranje proizvoda"
i "organizacija ovlaštena za obvezno atestiranje" zamjenjuje se riječima
"ovlaštena pravna osoba", a riječ "standard" zamjenjuje se riječju "norma",
u odgovarajućem rodu, broju i padežu.

Članak 9.

Ovaj Pravilnik stupa na snagu osmog dana od dana objave u "Narodnim
novinama".

Klasa: 011-02/97-02/4
Urbroj: 358-06/1-97-1
Zagreb, 25. travnja 1997.

Ravnatelj
Državnog zavoda za normizaciju
i mjeriteljstvo
**dr. sc. Jakša Topić, dipl. ing.,** v. r.

Pravilnik, NN 47/1997-687